Arċipriet ġdid għall-Parroċċa tal-Imdina L-Arċisqof Charles Jude Scicluna ħatar lil Dun Mario Tong bħala arċipriet tal-parroċċa tal-Konverżjoni ta' San Pawl, l-Imdina. Huwa ħa l-formazzjoni tiegħu fis-Seminarju tal-Arċisqof f'Tal-Virtù, ir-Rabat, u ġie ordnat saċerdot fid-19 ta' Ġunju 1977. Beda l-ħidma pastorali tiegħu fid-Djoċesi ta' Ġibiltà fejn għal diversi snin serva fil-Katidral ta' Santa Marija Inkurunata, fil-parroċċa ta' San Ġużepp Ħaddiem, u kien ukoll il-kappillan tal-isptar ġenerali ta' Ġibiltà. Dun Mario ħadem ukoll fil-parroċċa ta' Our Lady Queen of Martyrs, f'Centerport, fid-Djoċesi ta' Rockville Center, Long Island, New York. Fl-Arċidjoċesi ta' Malta, matul is-snin huwa kien kappillan ta' Marsaxlokk, kappillan tal-parroċċa ta' San Ġużepp Ħaddiem f'Birkirkara, arċipriet tal-Mosta, arċipriet tal-parroċċa ta' San Pawl Nawfragu fil-Belt Valletta, u kappillan Tal-Ibraġ. Matul l-aħħar sentejn Dun Mario ta wkoll servizz pastorali fil-parroċċa ta' Ħ'Attard, fl-Uffiċċju Żwigijiet fil-Kurja tal-Arċisqof u fil-Monasteru tas-Sorijiet Benedittini fl-Imdina. Il-parroċċa tal-Imdina tiġbor fiha popolazzjoni ta' madwar 246 persuna.